Mag ek genader word met direkte bemarking? - Jy en die RegJy en die Reg
Tuis › Artikels › Mag ek genader word met direkte bemarking?
Mag ek genader word met direkte bemarking?
Moderne tegnologie maak dit maklik om enige verbruiker per SMS of e-pos te kontak. Die Wet op Verbruikersbeskerming 68 van 2008 probeer sy bes om dié middel van kommunikasie met die verbruiker te reguleer deur die verbruiker in staat te stel om ongewenste direkte bemarking te probeer beperk.
Direkte bemarking word deur die wet soos volg gedefinieer:
"enige persoon te nader hetsy in persoon, per e-pos of elektroniese kommunikasie vir die direkte of indirekte doel van:
a) die bevordering of aanbieding van of om enige produk te voorsien in die gewone loop van besigheid, of
b) versoek van die persoon vir 'n skenking van enige aard. "
Die reg om ongewenste direkte bemarking te beperk word behandel in artikel 11 van die Wet. Dit gee aan die verbruiker die reg om enige vorm van direkte bemarking te weier, te termineer, te beëindig en te blokkeer.
Enige persoon wat genader word deur direkte bemarkers mag binne 'n redelike tyd versoek dat die instansie of persoon wat hom/haar genader het, hierdie bemarkingstegnieke dadelik moet staak en dat geen verdere kommunikasie van enige aard aan hulle gerig word nie.
Ten einde hierin te slaag moet gepaste prosedures in plek gestel word om ons as verbruikers te help om hierdie proses te fasiliteer. Dis egter ook belangrik om kennis te dra daarvan dat geen persoon of instansie 'n fooi mag hef van 'n verbruiker wat versoek dat direkte bemarking moet ophou nie, bv. die koste om 'n SMS te stuur om te "stop" mag hulle nie van jou verhaal nie.
Die Wet op Verbruikersbeskerming het sekere tye vasgestel wanner geen verbruiker deur direkte is soos bemarking genader mag word nie, tensy hy/sy toestem. Hierdie tye wanneer niemand jou mag nader nie, is soos volg:
– Sondae en openbare vakansiedae,
– Saterdae 09:00 – 13:00 en
– enige ander dag vanaf 20:00 tot 08:00.
Indien daar geglo word dat 'n maatskappy of instansie die bepalings van die Wet op Verbruikersbeskerming oortree het, of dat verdere vorme van sulke kommunikasie verbied word, kan 'n klag of 'n versoek ingedien word by die Nasionale Verbruikerskommissie, wat die klag sal ondersoek. Dit kan ook ingedien word by die Direkte Bemarkingsvereniging van SA. ("Direct Marketing Society of S.A."), wat beskik oor 'n nasionale "opt out"-register waarop verbruikers kan aandui dat hulle nie enige vorm van direkte bemarkingskommunikasie wil ontvang nie. Hierdie register word voorsien aan al die lede van die Direkte Bemarkingsvereniging.
In teorie word instansies dan verbied om die verbruikers op die register te kontak. Die effektiwiteit hiervan is egter nie altyd 100% nie.